Quentin Tarantino

Quentin Jerome Tarantino (født 27. mars 1963 i Knoxville i Tennessee) er en amerikansk regissør, skuespiller, produsent, forfatter og manusforfatter. Han vant Oscar for manuset til Pulp Fiction (1994), som også ble nominert til beste film. På filmfestivalen i Cannes samme år vant han Gullpalmen for filmen.

Biografi 
Tarantino ble født i Knoxville i Tennessee av Tony Tarantino, en italiensk-amerikansk skuespiller og musiker, og Connie McHugh, en lege. Like etter Quentins fødsel giftet mora seg med musikeren Curt Zastoupil, som Quentin utviklet et sterkt forhold til. Han startet i barnehage i 1968. Tre år senere flyttet familien til El Segundo i Los Angeles, hvor Tarantino gikk på Hawthorne Christian School. 14 år gammel skrev han sitt første filmmanus, The Amazing Adventures of Mr. Lee. Som 16-åring mislyktes han i å fullføre utdannelsen ved Narbonne High School i Harbor City, California, og begynte på skuespillerskolen James Best Theatre Company i stedet.

I 1984 begynte Tarantino å arbeide på en videobutikk. Han ble en god venn av filmskaperen Roger Avary, som han senere arbeidet sammen med. Samtidig som han studerte skuespillerkunst ved Allen Garfield's Actors' Shelter i Beverly Hills, begynte han å konsentrere seg om manusskriving.

Han er siden november 2018 gift med modellen Daniella Pick.

Filmer

De hensynsløse (1992) 
Etter at Tarantino møtte filmprodusenten Lawrence Bender på en Hollywood-fest, ble han oppfordret til å skrive et manus. Resultatet ble gangsterthrilleren De hensynsløse (1992) som hadde urpremiere på Sundance filmfestival, hvor den ble nominert til juryprisen. Det er en dialogpreget ransfilm. Skuespilleren Harvey Keitel fikk lese manuset og bidro økonomisk, co-produserte filmen og spilte en av hovedrollene.

Natural Born Killers (1994) 
Det andre manuskriptet til Tarantino var Natural Born Killers. Tarantino ønsket å regissere filmen selv, men endte opp med å selge manuset. Regien gikk til Oliver Stone, som foretok flere forandringer i manuset. Tarantino prøvde å få navnet sitt fjernet fra rulleteksten, da han ikke var enig i endringene Stone gjorde.

Pulp Fiction (1994) 
Som følge av suksessen med De hensynsløse, ble Tarantino tilbudt en rekke prosjekter, inkludert Speed og Men in Black, men han dro i stedet til Amsterdam for å arbeide med manuset til Pulp Fiction, som gav ham både Gullpalmen og Oscar for beste originalmanus i 1994.

Four Rooms og From Dusk Till Dawn (1996) 
Etter Pulp Fiction bestemte Tarantino seg for å regissere et segment i episodefilmen Four Rooms (1996). Segmentet han sto bak var «The Man from Hollywood», som er en hyllest til TV-serien Alfred Hitchcock presenterer. Denne episodefilmen fikk lunken mottakelse av både publikum og kritikerkorpset.

Tarantino var både manusforfatter og skuespiller i Robert Rodriguez' From Dusk Till Dawn (1996), som møtte blandet kritikk og førte til to oppfølgere, hvor Tarantino og Rodriguez bare opptrådte som eksekutiv-produsenter.

Jackie Brown (1997) 
Tarantino regisserte sin tredje film i 1997. Jackie Brown bygger på Elmore Leonards roman Rum Punch. Filmen er en hyllest til blaxploitationfilmer og hadde Pam Grier i hovedrollen. Hun spilte i en rekke filmer innen den nevnte sjangeren på 70-tallet. Etter dette gikk Tarantino på Broadway-scenen i Wait Until Dark av Frederick Knott.

Kill Bill Vol. 1 & 2 (2003/04)
Tarantino hadde planer om å lage krigsfilmen Inglourious Basterds, men prioriterte Kill Bill (lansert i henholdsvis 2003 og 2004) i stedet. De skulle originalt være én film, men studioet syntes det ble for langt, så den ble sluppet i to deler. Disse to filmene er hevnfilmer med sterke assosiasjoner til Wuxia (kinesisk kampkunst), den japanske filmretningen Jidaigeki, spaghettiwestern og italienske grøssere (giallo). Den todelte filmserien er basert på figuren «The Bride»  og et sujett som Tarantino og Kill Bill-skuespillerinne Uma Thurman utviklet under innspillingen av Pulp Fiction. I 2004 returnerte Tarantino til Cannes filmfestival for å bidra som jurypresident. Kill Bill kunne dermed ikke delta i konkurransen, men ble vist i sideprogrammet som en tre timer lang versjon bestående av begge filmene i serien. Gullpalmen gikk dette året til Michael Moores kontroversielle dokumentar Fahrenheit 9/11.

Det har vært planer om flere filmer, men det har ikke materialisert seg.

Sin City og Grindhouse (2005/07) 
Tarantino ble kreditert som gjesteregissør i neo noir-filmen Sin City (2005), regissert av Frank Miller og Robert Rodriguez.

Sistnevnte arbeidet sammen med Tarantino i filmen Grindhouse (2007), som består av to separate filmer i én. Rodriguez regisserte filmen Planet Terror, mens Tarantino sto for Death Proof. Disse to filmene ble satt sammen til en dobbelfilm som fulgte etter hverandre på kinoene. I Norge og andre ikke-engelskspråklige land ble Grindhouse lansert som to filmer, der Planet Terror og Death Proof fikk hver sine visninger.

Inglourious Basterds (2009) 
I 2009 fullførte Tarantino filmen Inglourious Basterds etter at han hadde arbeidet med manuset i nærmere ti år. Filmen hadde premiere ved Cannes-festivalen. En noe omarbeidet utgave fikk senere vanlig kinopremiere i september 2009.

Cristoph Waltz vant Oscar for beste mannlige birolle.

Django Unchained (2012) 
Våren 2011 ble det kjent at Tarantinos neste film ville bli en spaghettiwestern, med navn Django Unchained. Christoph Waltz fra  Inglourious Basterds spilte en av hovedrollene i filmen. Den hadde premiere i slutten av 2012 i USA (Norge: 18. januar 2013).

Christoph Waltz vant igjen Oscar for beste mannlige birolle, mens Tarantino vant for beste originalmanus.

The Hateful Eight (2015) 
I 2015 kom The Hateful Eight
Denne filmen tar plass etter borgerkrigen i USA (Rundt år 1870) med flere skuespillere fra tidligere Tarantino-filmer som blant annet Samuel L. Jackson og Tim Roth.

Once Upon a Time... in Hollywood (2019) 
Handlingen er lagt til Hollywood i 1969 og utforsker forholdet mellom tv-skuespilleren Rick Dalton og hans faste stuntmann Cliff Booth som opplever endringer i måten industrien opererer.

Bøker

Once Upon a Time in Hollywood: A Novel (2021) 
"Once Upon a Time in Hollywood: A Novel" bygger på filmen med samme navn, som ble utgitt i 2019.

Framtid 
Det har også gått rykter om at Tarantino planlegger oppfølgere til Kill Bill-trilogien samt en film hvor to figurer fra De hensynsløse (Vic Vega) og Pulp Fiction (Vincent Vega) møtes i samme film. Tarantino har tidligere uttalt at disse figurene egentlig er brødre – selv om de altså per dags dato har operert i to forskjellige filmer.

Tarantino har flere ganger uttalt at hans neste film, hans tiende, vil bli hans siste.

Annen virksomhet 
Selv om Tarantino først og fremst er regissør og produsent, har han også bidratt foran kamera. Spesielt blant filmer han har regissert selv, har Tarantino bidratt med små og store roller. I sin debutfilm De hensynsløse spiller han en av de seks bankranerne i rollen som Mr. Brown. I Pulp Fiction spiller Tarantino rollen som Jimmy, en gammel venn av Jules.

En langt mindre rolle hadde Tarantino i Jackie Brown, der han har stemmen på en telefonsvarer.

Tarantino har også vært produsent, manusforfatter og medregissør i en rekke andre filmer.

Tarantino har også en rolle i Django Unchained.

Filmografi 
 My Best Friend's Birthday (manus, regi og skuespiller) – 1987. Ufullendt, svart/hvitt studentfilm
 De hensynsløse (orig. Reservoir Dogs) (manus, regi og skuespiller) – 1992. Actionthrillerdrama; «Tarantinos første»
 True Romance (manus) – 1993. Actionromanse
 Pulp Fiction (manus, regi og skuespiller) – 1994. Actionthrillerkomedie; «Tarantinos andre»
 Natural Born Killers (manus) – 1994. Actionthrillerdrama
 Four Rooms (produsent, en av flere regissører, skuespiller) – 1995. Firedelt antologi.
 From Dusk Till Dawn (produsent, manus (sammen med Robert Rodriguez og skuespiller) – 1996. Actionsplatterkomedie
 Jackie Brown (manus, regi og skuespiller) – 1997. Actionthrillerkrim; «Tarantinos tredje»
 Kill Bill vol. 1 (manus og regi) – 2003. Actionkungfuepos; «Tarantinos fjerde»
 Kill Bill vol. 2 (manus og regi) – 2004. Actionkungfuepos; «Tarantinos femte»
 Grindhouse (manus og regi for segmentet Death Proof) – 2007
 Inglourious Basterds (manus og regi) – 2009 «Tarantinos sjette»
 Django Unchained (manus, regi og skuespiller ) – 2012 «Tarantinos sjuende»
 The Hateful Eight (manus og regi) – 2015. Actionrevisjonistwestern; «Tarantinos åttende»
 Once Upon a Time... in Hollywood (manus og regi) – 2019. Dramakomedie; «Tarantinos niende»

Bare produsent: Killing Zoe (1994), Curdled (1996) og God Said, 'Ha!' (1998).

Bare skuespiller: Sleep with Me (1994), Destiny Turns on the Radio (1995), Desperado (1996), Girl 6 (1996), Little Nicky (2000) og TV-serien Alias (2001).

Referanser

Eksterne lenker 

 
 tarantinoboard.com :: Quentin Tarantino Movie Forums

Regissører fra USA
Manusforfattere fra USA
Skuespillere fra USA
Oscar-vinnere (originalmanus)
BAFTA-vinnere
Personer fra USA av italiensk opphav
Personer fra Knoxville
Personer fra Torrance
Personer fra El Segundo